Jessica Savitch

Jessica Beth Savitch bila je poznata američka televizijska voditeljica, novinarka i reporterka najpoznatija po ulozi voditeljice PBS-ove emisije Frontline i NBC-jevih vijesti Nightly News.

Rođena je 1. februara 1947. u Pennsylvaniji. Nakon smrti oca 1959. njena porodica seli se u predgrađe Atlantic Cityja. Tu je pohađala Ithaca College i radila na radiju u kampusu, te na TV-stanici WBBF. Odabravši usmjerenje u komunikacijama na koledžu, njen fakultetski savjetnik joj je rekao kako nikada neće moći biti voditeljica zato što je žena. Džesiku je to nagnalo na odlučnost da mu dokaže suprotno, pa nakon što je 1968. diplomirala, radila je za brojne radijske i TV-stanice u New York i Houstonu.

Nakon toga radi kao dopisnik za NBC News i postaje sveprisutno lice malih ekrana, te dobija unapređenje u voditeljicu NBC-eve emisije Nightly News. Time postaje prva žena koja je ikad vodila centralnu informativnu emisiju velike TV-kuće. Bila je i voditeljica emisije Frontline na PBS-u. Njena autobiografija, Anchorwoman (Voditeljica), objavljena je 1982.

Kroz karijeru je vodila stalnu borbu da je tretiraju ravnopravnom s muškim kolegama, što je bilo neuobičajeno za to vrijeme, pa je često imalo za posljedicu ljutnju ljudi koji su radili s njom i oko nje.

 Privatni život  
Kako je njena karijera napredovala, tako je u privatnom životu imala sve više problema. Imala je burnu desetogodišnju vezu s direktorom vijesti  Ronom Kershawom, koji ju je, navodno, zlostavljao. Također je prošla kroz dva nesretna braka, u kojima je s prvim suprugom proživjela propadanje njegovog biznisa, a njen drugi suprug psihički obolijeva i izvršava samoubistvo vješanjem u podrumu njihovog doma u Washingtonu.

Dana 3. oktobra 1983. vodila je večernje vijesti NBC News Digest, tokom kojih je nejasno izgovarala neke riječi, a druge potpuno izostavila, odajući utisak da je pod djelovanjem droga. I prije toga se špekuliralo da koristi opijate, pa se činilo da je ovaj događaj emitiran uživo pred milionima gledalaca širom Sjedinjenih Američkih Država potvrdio sumnje.

 Smrt  
Dvadeset dana nakon toga, tokom obilnog pljuska, autom je sletjela u kanal. Za volanom je bio Martin Fischbein, zamjenik predsjednika New York Posta, s kojim je te noći išla na večeru. Auto se tokom pada prevrnuo na krov i potonuo u duboko blato. Autopsijom je utvrđeno da su oboje umrli utopivši se te da droga i alkohol nisu bili uzrok nesreće.

 Naslijeđe 
U čast i sjećanje na nju na Ithaca Collegeu održava se serija predavanja pod nazivom "The Jessica Savitch Distinguished Journalism", a televizijski studio u kampusu nazvan je u njenu čast. Godine 2006. uvrštena je u The Broadcast Pioneers of Philadelphia's Hall of Fame.

Prema njenoj životnoj priči snimljen je TV-film, Gotovo zlatna: Priča Jessike Savitch. Film Izbliza i lično s Michelle Pfeiffer u glavnoj ulozi, snimljen 1996, zasnovan je na Jessikinoj biografiji. Međutim, urađen je kao zabavna priča o nastajanju TV-zvijezde jer bi cijela priča bila previše deprimirajuća, pa se pretpostavljalo da film ne bi postigao željenu popularnost na blagajnama.

 Reference 

 Vanjski linkovi 

 Accuracy Project web site
 Up Close And Personal  (Roger Ebert)
 She Could Have Been Diane Sawyer

Kategorija:Rođeni 1947.
Kategorija:Umrli 1983.
Kategorija:Američki novinari
Kategorija:Televizijske ličnosti
Kategorija:Amerikanci porijeklom iz Italije